62 ༄༅། །ཡོན་ཏན་མཛོད་རྩ་མཆན་སྦྲགས་མར་བཀོད་པ་བཞུགས། །ཚིགས་བཅད་གཉིས་རྗེས་ལས་ཉོན་གྱི་དབང་གིས་སེམས་ཅན་རྣམས་ཀྱི་འཁོར་བར་སྐྱེ་བའི་ཐོག་མའི་ཡ་མཐའ་མེད་དེ་སེམས་ཅན་རྣམས་ཀྱི་རྒྱུད་ཀྱི་མ་རིག་པ་ལ་ཐོག་མ་མེད་པ་ལྟར་མ་རིག་པའི་དབང་གིས་བསགས་པའི་ལས་ལའང་ཐོག་མ་མེད་པའི་ལས་ཀྱི་འབྲས་བུ་འཕང་འབྲས་དང་གྲུབ་འབྲས་ཀྱི་སྐྱེ་བ་ལ་ཐོག་མ་མེད་དོ། དེ་ལྟར་ལས་ཉོན་གྱི་དབང་གིས་ཐོག༵་མ༵་མེད༵་པའི་དུས་ནས་སྐྱེ་འཆི་ཁ་བརྒྱུད་ནས༵་སྐྱེ༵་རྒ༵་ན༵་འཆི༵་ཡི༵་སྡུག་བསྔལ་གྱིས་མཚོན་པའི་འཁོར་བ་སྤྱི་དང་བྱེ་བྲག་གི་སྡུག་བསྔལ་གྱི་རིམ༵ས་ཀྱི༵་ནད་དང་རྒྱུ་ལས་ཉོན་གྱི་ནད་གཉིས་ཀས་རྟག་ཏུ་བཏབ༵་ནས་སྡུག་བསྔལ་གྱི་ཟུག་གཟེར་ཆེན་པོས་གདུང་བར༵་གྱུར་པའི་སེམས་ཅན་རྣམས་ཀྱི་སྡུག་བསྔལ་རྒྱུ་འབྲས་ཀྱི་ནད་གསོ་བའི་སྨན༵་ཆེན༵་པོ༵་བདུད༵་རྩིའི༵་རོ༵་སྨན་དཀར་པོ་གཅིག་ཐུབ་ཀྱི་གདམས་པ་ལྟ་བུའི་ཐོག་མཐའ་བར་གསུམ་དུ་ཐོས་བསམ་སྒོམ་གསུམ་གྱི་ཤེས་རབ་བསྐྱེད་པའི་ཆ་ནས་དགའ་བ་བསྐྱེད་པའི་དགེ་ཞིང་ལེགས་པའི་དམ༵་པའི་ཆོས༵་ད་ལྟ་སྐྱེ་དཀའ་བ་འཛམ་བུ་གླིང་དུ་སྐྱེ་ཐོབ་དཀའ་བ་དལ་རྟེན་ཐོབ་མཇལ་དཀའ་བ་མཚན་ལྡན་བླ་མ་མཇལ་འཕྲད་དཀའ་བ་རྣམ་འདྲེན་བཞི་པ་མཉམ་མེད་བུ་རམ་ཤིང་པའི་བསྟན་པ་རིན་པོ་ཆེ་དང་འཕྲད་ནས་དམ་པའི་ཆོས་རང་ལག༵་ཏུ༵་མཆིས༵་པ༵འམ་ཉམས་སུ་ལེན་ཆོག་ཆོག་ཏུ་ཡོད་པ་ལ་ཐོས་པས་ཐོབ་པར་མི་བྱེད་བསམ་པས་མངོན་དུ་མི་བྱེད་བསྒོམ་པས་གོང་འཕེལ་དུ་འཛིན་པར་མི་བྱེད་པར་ཐོས་བསམ་སྒོམ་གསུམ་ལ་རྒྱབ་ཀྱིས་ཕྱོགས་ནས་རིང་དུ་བསྲིངས་ཏེ་དམ་པའི་ཆོས་སྤོང༵་བར་བྱེད༵་པའི༵་སྐྱེ༵་བོ༵་སྡུག་བསྔལ་གྱི་རྒྱུ་མི་དགེ་བ་ཁོ་ན་ལག་ལེན་དུ་བསྟར་བའི་སྣོད་མིན་རྣམས༵་ལ༵་འཇིགས་མེད་གླིང་པ་བདག༵་གིས༵་གདམས་ངག་གི་ཆོས་ཇི༵་ལྟར༵་འདོམ༵ས་ཏེ་འདོམས་མི་རིགས་ཏེ་སྣོད་མིན་ལ་གདམས་ངག་གི་ཆོས་བསྟན་ཀྱང་འདུལ་མི་ནུས་པའི་ཕྱིར། དེའང་ཟིན་བྲིས་ལྟར། དང་པོ་ཆོས་ལ་བློ་འཇུག་པའི་རྒྱུ་དལ་འབྱོར་རྙེད་པར་དཀའ་བ་བསྒོམ་པའི་ལེའུ་ལ། མི་ལུས་རྣམ་པར་དབྱེ་བ། འགལ་ཟླ་མི་ཁོམ་པ་བརྒྱད་བཤད་པ། དལ་འབྱོར་གྱི་རང་བཞིན་ངོས་བཟུང་བ། རྙེད་པར་དཀའ་བའི་རྒྱུ་མཚན་བཤད་པ། གདམས་ངག་བརྗོད་པའི་མཇུག་བསྡུ་བ་དང་ལྔ་ལས། དང་པོ་མི་ལུས་རྣམ་པར་དབྱེ་བ་ནི། འཁོར་བར་འཁྱམས་པའི་སེམས་ཅན་གྱི་ཟག་བཅས་ཀྱི་ཉེར་ཕུང་དེ་བདག་རང་ལ་ཕན་བདེ་བསྒྲུབ་པ་མེད་པས་ཕན་འདོགས་པའི་བཤེས་མིན་ཀྱང་ཡུན་རིང་མོ་ཐོག་མ་མེད་པའི་དུས་ནས་འགྲོགས་པའི་འགྲོགས་འདྲིས་ཆེ་བའི་འགྲོགས་བཤེས་ཡིན་ཏེ་ཟག་བཅས་ཉེར་ཕུང་འདིས་བདག་མ་བཏང་བར་ཚུར་བརྟེན་པ་དང་བདག་རང་གིས་ཉེར་ཕུང་འདི་མ་བཏང་བར་བདག་ཏུ་བཟུང་ནས་ཕར་བརྟེན་པ་སྟེ་ཕན་ཚུན་རྟེན་བརྟེན་པའི་འབྲེལ་བ་གྲུབ་ནས་རིང་ནས་འགྲོགས་པའི་བཤེས་ཤིག་ཡིན་ལ་དེ་ལྟ་བུའི་རིང༵་ནས༵་འགྲོགས་འདྲིས་ཆེ་བའི་བཤེས༵་པ༵་འཁོར༵་བ༵་ཟག་བཅས་ཉེར་ལེན་གྱི་ཕུང་པོ་དེ་འབྲོག་དགོན་པའི་གཟུགས་སུ་བཀོད་འབྲོག་དགོན་པ་ནི་ཕན་བདེ་བསྒྲུབ་པའི་མགོན་སྐྱབས་དང་བྲལ་ཞིང་མཐུན་རྐྱེན་ཟས་གོས་སོགས་ཕུན་སུམ་ཚོགས་པ་མེད་པ་མ་ཟད་དམན་པ་རྩ་ཆུ་ཤིང་ཙམ་ཡང་མེད་ཅིང་གད་སྐྱིབས་དང་བྲག་སྐྱིབས་ཙམ་ཡང་མེད་པའི་སྡུག་བསྔལ་གྱིས་ཉམ་ཐག་པའི་མྱ་ངན་གྱི་ཐང་ལ་བྱ་དེ་དང་མཐུན་པར་ཟག་བཅས་ཉེར་ཕུང་འདིས་བདག་རང་ལ་ཕན་འདོགས་པའི་མགོན་སྐྱབས་མི་བྱེད་པས་བདེ་བ་བསྒྲུབ་མི་ནུས་པ་དང་གནོད་སྡུག་དུ༵་མའི་གནས་སུ་གྱུར་པས་སྡུག་བསྔལ་བྲལ་བའམ་སྤང་མི་ནུས་པས་ན་དེ་དེའི་གཟུགས་སུ་བཀོད་དེ་ལྟར་རིང་ནས་འགྲོགས་པའི་བཤེས་འཁོར་བ་ཉེར་ཕུང་འབྲོག་དགོན་པ་དེར་བདག་རྟེན་བཅས་ནས་བདག་ཏུ་བཟུང་བའི་དབང་གིས་ཟག་བཅས་ཀྱི་ཕུང་པོ་སྔ་མ་རྣམས་དོར་ནས་ཕྱི་མ་རྣམས་ཐོག་མ་མེད་པའི་དུས་ནས་ཆུ་བོའི་རྒྱུན་དང་ཆུའི་གཉེར་མ་བཞིན་གཅིག་རྗེས་སུ་གཅིག་མཐུད་དེ་བར་མ་ཆད་པར་རྒྱུན་མར་འབྱུང་ལ་དེའང་གཙོ་བོ་དང་དབང་ཕྱུག་ལྟ་བུའི་མི་མཐུན་པ་དང་རྒྱུ་མེད་ལས་བྱུང་བ་མིན་པར་ཉེར་ཕུང་རང་དང་མཐུན་པའི་ལས་ཉོན་གྱི་རྒྱུ་ལས་བྱུང་བ་ཡིན་ལ་དེའང་དཔེར་ན་བུམ་ནང་དུ་སྦྲང་མ་བཅུག་ནས་ཁ་བཅད་པ་ན་སྟེང་འོག་གི་ཕྱོགས་གང་དུ་འཕུར་ཀྱང་བུམ་ནང་ལས་མ་འདས་པ་ལྟར་དགེ་བའི་ལས་དང་ཉོན་མོངས་པས་མཐོ་རིས་ཀྱི་ཉེར་ཕུང་བསྐྱེད་ཅིང་བསྲུན་པ་དང་མི་དགེ་བའི་ལས་དང་ཉོན་མོངས་པས་ངན་སོང་གི་ཉེར་ཕུང་བསྐྱེད་ཅིང་བསྲུན་པ་གང་ཡིན་ཀྱང་ཟག་བཅས་ལས་ཉོན་གྱིས་བསྐྱེད་པའི་ཕུང་པོ་ལས་མ་འདས་སོ། །དེ་ལྟར་ལས་ཉོན་གྱིས་ངན་སོང་དམྱལ་བའི་ཉེར་ཕུང་གྲུབ་པ་ན་ཡང་སོས་དང་ཐིག་ནག་སོགས་སུ་དམྱལ་བསྲུང་རྣམས་ཀྱིས་མཚོན་ཆ་སྣ་ཚོགས་པས་མགོ་དང་ཡན་ལག་གཅོད་ཅིང་གྲ་བའི་སྡུག་བསྔལ་དང་མིའི་ཉེར་ཕུང་གྲུབ་པ་ན་དགྲ་དང་ཕན་ཚུན་གཡུལ་འགྱེད་ནས་མགོ་དང་ཡན་ལག་སོགས་བཅད་ཅིང་གཏུབ་པའི་སྡུག་བསྔལ་དང་ལྷ་མིན་གྱི་ཕུང་པོ་གྲུབ་པ་ན་ལྷ་དང་འཐབ་ནས་ཡན་ལག་སོགས་བཅད་པའི་སྡུག་བསྔལ་དང་ལྷའི་ཉེར་ཕུང་གྲུབ་པ་ན་ལྷ་མིན་དང་འཐབ་ནས་མཚོན་གྱིས་བསྣུན་ཏེ་མགོ༵་དང༵་ཡན༵་ལག༵་བཅད༵་པས༵་སྡུག་བསྔལ་ཆེན་པོས་གདུང༵་ལ་འཁོར་བའི་གནས་འདིར་མགོ་དང་ཡན་ལག་བཅད་པའི་སྡུག་བསྔལ་གྱིས་མ་ཚད་པར་དམྱལ་བ་ཚ་གྲང་ཡི་དྭགས་བཀྲེས་སྐོམ་དུད་འགྲོ་བླུན་རྨོངས་མི་སྐྱེ་རྒ་ན་འཆི་ལྷ་མིན་འཐབ་རྩོད་ལྷ་འཆི་འཕོ་ལྟུང་བྱེད་སོགས་མདོར་ན་ཚོར་བ་སྡུག་བསྔལ་བསམ་གྱིས་མི་ཁྱབ་པས་གདུང་བར་གྱུར་ལ་དེར་མ་ཟད་མགོ་དང་ཡན་ལག་བཅད་པའི་སྡུག་བསྔལ་ལྟ་བུ་གཅིག་མྱོང་བའི་གྲངས་ཀྱི་མཐའ་གཏུག་ཅིང་ཟད་པ་མེད་དེ་མགོ་ལྟ་བུ་གཅིག་བཅད་པ་རྣམས་ཕྱོགས་གཅིག་ཏུ་སྤོང་མ་ནུས་པར་རུལ་ནས་མེད་པར་འགྱུར་གྱི་ཕྱོགས་གཅིག་ལ་སྤུངས་ནུས་ན་ཚངས་པའི་འཇིག་རྟེན་ལས་ཀྱང་ཐལ་བའམ་མཐོ་བ་ཞིག་བརྩིགས་ཀྱི་ཡོད་དོ། །དེས་ན་དེ་ལྟར་སྡུག་བསྔལ་མཐའ་ཡས་པ་སངས་རྒྱས་ཀྱི་རྣམ་མཁྱེན་གྱིས་ཀྱང་གཟིགས་པའི་མཐའ་མེད་པ་ལྟ་བུ་མྱོང་ངོ་། །སྔོན་ཆད་དེ་ལྟར་མྱོང་ཟིན་ན་ཕྱིན་ཆད་སྔོན་ལྟར་མྱོང་མི་དགོས་པར་འགྱུར་རམ་ཞེ་ན་ལས་རྒྱུན་མ་ཆད་ན་འབྲས་བུ་སྡུག་བསྔལ་ཀྱང་རྒྱུན་ཆད་པ་མེད་པས་ལས་ནི་ཐོག་མ་མེད་པ་ནས་རང་གི་ཤེས་རྒྱུད་ལ་ཕྱིན༵་ཆད༵་དམ་ཕྱི་མ་རྣམས་སུ་ཚོར་བ་སྡུག་བསྔལ་གྱི་སྡུག་བསྔལ་མྱོང་འགྱུར་རམ་གདུང༵་འགྱུར༵་གྱི་ལས་བསམ་གྱིས་མི་ཁྱབ་པ་བསགས་པའི་ལས་ཀྱི་བག་ཆགས་རྣམ་ཤེས་ལ་བསྒོས་ནས་འདི་བྱེད་ཀྱི་ལས་ཀྱི་ཁུར་ཆེན་པོ་རྣམ་ཤེས་ཀྱི་རྟེན་འབྲེལ་གྱིས་ཁུར་བཞིན་པ་ཡིན་ཀྱང་ལས་ནི་ངོ་བོའི་བསྐལ་པ་ཡིན་པས་རང་ཅག་ལྟ་བུ་མ་ཟད་དགྲ་བཅོམ་པ་ལའང་དཔེར་ཕལ་བ་རང་རེ་ལྟ་བུ་ལ་ཤ་ཟའི་ངོ་བོ་བསྐལ་དོན་དུ་སོང་བ་ལྟར་ལྐོག་ཏུ་གྱུར་ཡོད་པས་ན་མི་མཐོང་ལ་དེ་ལྟར་རྒྱུ་ལས་ལྐོག་ཏུ་གྱུར་པ་ལྟར་འབྲས་བུ་མྱོང་འགྱུར་གྱི་སྡུག་བསྔལ་ཡང་ལྐོག་ཏུ་གྱུར་ནས་སླུ་བར་བྱེད་དེ་དཔེར་མུ་སྟེགས་རྒྱང་འཕེན་པའི་འདོད་པ་ལྟར་ད་ལྟ་སྡིག་པའི་ལས་བསགས་ཀྱང་ཕྱིས་འབྲས་བུ་སྡུག་བསྔལ་མྱོང་བ་མེད་དེ་ུསྡུག་བསྔལ་དེ་ད་ལྟ་མ་མཐོང་བའི་ཕྱིར་སྙམ་ནས་ངན་སོང་གསུམ་གྱི་སྡུག་བསྔལ་གྱི་གཏམ་ཐོས་ཀྱང་དམྱལ་བ་པ་ལྟ་བུ་གཞན་གྱིས་མྱོང་བྱ་མ་གཏོགས་རང་གི་མྱོང་བྱར་མི་སེམས་པའི་ལས་འབྲས་བུ་དང་བཅས་པ་ལྐོག༵་ཏུ༵་གྱུར༵་པ༵་རྣམས༵་ལས་ཀྱི་འབྲས་བུ་མྱོང་འགྱུར་གྱི་སྡུག་བསྔལ་བསམ་གྱིས་མི་ཁྱབ་པ་ཡོད་ཀྱང་ད༵་དུང༵་ཚེ་ཐུང་ལུག་མཇུག་ཙམ་པ་འདིའི་རིང་ལ་མྱོང་བའི་མཐོ༵་རིས༵་ཀྱི་ཟས་གོས་དང་སྙན་གྲགས་ལྟ་བུ་ལ་ལོངས་སྤྱོད་པའི་བདེ༵་བ་སྤྲིན་བར་གྱི་ཉི་ཟེར་ལྟ་བུར་འགྱུར་བའི་རང་བཞིན་ཅན་ལ༵་སྲེད༵་ཅིང༵་ཞེན་ནས་བདེ་བའི་རྒྱུ་ལ་རྨོངས༵་ཟིན་བྲིས་པའི་དབང་སོགས། ངན༵་སོང༵་གསུམ༵་དང༵་འདུ༵་ཤེས༵་མེད༵་པའི༵་ལྷ༵་སྟེ་མིར་མ་གྱུར་པ་ཕྱིའི་མི་ཁོམ་པ་བཞི་དང་མི་ཡིན་པའི་མཐའ༵་འཁོབ༵་ཀླ་ཀློ་ལྟ་བུ་དང་མི་ཡིན་པའི་དབང༵་པོ༵་མ༵་ཚང༵་བ་དང་མི་ཡིན་པའི་ཕྱི་རོལ་པ་ལྟ་བུའི་ལྟ༵་བ༵་ལོག༵་པ་དང་བསྐལ་པ་ཆེན་པོ་ཆགས་ནས་མ་འཇིག་གི་བར་སངས་རྒྱས་རྡོག་གཅིག་ཀྱང་མི་འབྱོན་པའི་སངས༵་རྒྱས༵་འབྱུང༵་བ༵་མེད༵་པ༵་སྟེ་མིར་གྱུར་པ་ནང་གི་མི་ཁོམ་པ་བཞི་ལྟ་བུའི་མི་ཁོམ་པའི་གནས་བརྒྱད་དག༵་ཏུ༵་འཁྱམ༵་ན་དགེ་བ་བསྒྲུབ་པའི་སྐབས་མེད་ཅེས་མདོར་བསྟན་ཏོ། གཉིས་པ་རྒྱས་པར་བཤད་པ་ལ་གཉིས། མི་མ་ཡིན་པའི་མི་ཁོམ་པ་བཞི་བཤད་པ། མིར་གྱུར་པའི་མི་ཁོམ་པ་བཞི་བཤད་པ་དང་གཉིས་ལས། དང་པོ་ནི། ཚ་དམྱལ་དུ་སྐྱེས་པའི་སེམས་ཅན་རྣམས་ལ་ཚོར་བ་བདེ་བ་ཡུན་རིང་པོ་ལ་ཉམས་སུ་མྱོང་བ་མེད་པར་མ་ཟད་ཡུན་ཐུང་ངུ་ཐང༵་ཅིག༵་གམ་སྐད་ཅིག་ཙམ་ལའང་བདེ་བ་མྱོང་བའི་སྐབས༵་བཙལ༵་ཀྱང་རྙེད་པ་མ༵་ཡིན༵་ཏེ་གང་མྱོང་ན་ལྕགས༵་བསྲེགས༵་ཀྱི་ས་གཞི༵་མེ་འབར་བའི་སྟེང་དུ་དམྱལ་བསྲུང་ཨ་བ་གླང་མགོ་གདུག་པ་སྦྲུལ་མགོ་སྡར་མ་སྤྲེལ་མགོ་ལ་སོགས་པས་སྟྭ་རེ་མི་བཟད་པས་གཅོད་པ་སོག་ལེས་གྲ་བ་རལ་གྲི་མེ་འབར་བས་གཤེགས་པ་ལྕགས་བསྲེགས་ལེབ་མོས་དཀྲི་བ་ཁྲོ་ཟངས་ཁོལ་མ་ཁར་སྡུད་པ་ཐོ་ལུམ་མེ་འབར་བ་ཁར་འཛུད་པ་སོགས་མཚོན༵་གྱི༵་ཆད༵་པ༵་རེག་བྱ་ཤིན་ཏུ་རྩུབ༵་མོས༵་ཡང༵་དང༵་ཡང༵་དུ་གདུང་བའི་སྡུག་བསྔལ་ཆེར་མྱོང་ཀྱང་དེས་ནི་དམྱལ་བ་པའི་སྲོག༵་འཕྲོག༵་པར་མི་ནུས་པའམ་འཆི༵་བར༵་མི༵་ནུས༵་པར་མིའི་ལོ་ཟླས་མཚོན་མི་ནུས་པར་དམྱལ་བ་རང་གི་ཚེ་ཚད་ལྟར་གྱི་ཡུན་རིང་དུ་སྡུག་བསྔལ་ཆེན་པོ་ཉམས་སུ་མྱོང་དགོས་ལ་དེའང་སྔོན་རང་གིས་གཞན་གྱི་མགོ་དང་ཡན་ལག་རྣམས་བཅད་པའི་སྡུག་བསྔལ་ཆེན་པོ་གཞན་ལ་མྱོང་བཅུག་པའི་མྱོང་བ་རྒྱུ་མཐུན་གྱི་འབྲས་བུ་ལ་ད་ལྟ་དམྱལ་བར་སྐྱེ་བཞིན་པ་ན་དམྱལ་བསྲུང་རྣམས་ཀྱིས་རང་གི་མགོ་དང་ཡན་ལག་རྣམས་བཅད་པའི་སྡུག་བསྔལ་ཆེན་པོ་མྱོང་བ་དང་སྔོན་གཞན་གྱི་མགོ་དང་ཡན་ལག་གཅོད་པ་ལ་དགའ་བའི་སྒོ་ནས་སྦྱོར་བར་ཞུགས་ནས་བཅད་པའི་བྱེད་པ་རྒྱུ་མཐུན་གྱི་འབྲས་བུ་ལ་དམྱལ་བར་སྐྱེ་བཞིན་པ་ན་སེམས་ཅན་དམྱལ་བ་པ་གཞན་རྣམས་མཐོང་བ་ན་དགྲ་མི་ཤ་བོ་མཐོང་བ་ལྟར་མཐོང་ནས་དམྱལ་བ་པ་གཞན་གྱི་མགོ་སོགས་གཅོད་པར་བྱེད་པ་དང་། སྔོན་གཞན་སྟེང་དུ་ཁོང་ཁྲོ་བའི་བྱེད་པ་རྒྱུ་མཐུན་གྱི་འབྲས་བུ་ལ་ལས་མཁན་དང་སེམས་ཅན་དམྱལ༵་བ༵་པ༵་རྣམས་ཀྱི་སྟེང་ལ་ད༵་དུང༵་ཁོང༵་ཁྲོ༵འི་བསམ་པ་ངན་པ་སྐྱེ་བའི་དབང་གིས་འཕྲལ་དུ་ལས་ངན་དུ་མ་གསར་དུ་བསགས་ནས་ལས༵་ངན༵་གྱི་རྙི༵་ལ༵་འཐོགས༵་ནས་ཐར་པ་མེད་པར་ཡུན་རིང་དུ་སྡུག་བསྔལ་བར་འགྱུར་ཏེ་འཇིག་རྟེན་ཕལ་བའི་ཐག་པའི་རྙི་ལྟ་བུ་ཡིན་ན་བཅད་ཅིང་བཀྲོལ་སླ་ནའང་ལས་ཀྱི་རྙི་འདི་གཅོད་ཅིང་བཀྲོལ་དཀའ་བའི་ཕྱིར་རོ། དེ་འདྲེའི་ཚ་དམྱལ་དུ་སྐྱེས་ནས་སྡུག་བསྔལ་གྱིས་གདུང་བ་ན་ཆོས་བསྒྲུབ་པའི་སྐབས་མེད་པས་མི་ཁོམ་པའི་གནས་ཡིན་ནོ། གྲང་དམྱལ་དུ་སྐྱེ་ནའང་ཆོས་བསྒྲུབ་མི་ཁོམ་པའི་ཚུལ་ནི་གྲང་དམྱལ་དུ་སྐྱེས་པའི་སེམས་ཅན་རྣམས་ཀྱིས་ཡུན་རིང་པོ་མ་ཟད་ཐང་ཅིག་ཙམ་ལའང་བདེ་བ་ཞིག་མྱོང་བའི་སྐབས་བཙལ་ཀྱང་མི་རྙེད་པར་རི་ཐམས་ཅད་གངས་རི་ཐང་ཐམས་ཅད་འཁྱག་སྦུག་གི་རང་བཞིན་ཅན་གྱི་གནས་དེར་གྲང་ལྷག་གི་ཆད་པ་ཤིན་ཏུ་རྩུབ་མོས་ཡང་ཡང་གདུང་ནས་སྡུག་བསྔལ་ཆེན་པོ་མྱོང་ཡང་སྲོག་འཕྲོག་པར་མི་འགྱུར་བའམ་འཆི་མི་ནུས་པར་ཚེ་ཚད་ཡུན་རིང་པོ་ལ་སྡུག་བསྔལ་གྱིས་རྟག་ཏུ་མནར་བཞིན་པ་ན་ད་དུང་ལོག་ལྟ་ལྟ་བུའི་བསམ་པ་ངན་པ་སྐྱེས་ནས་དེའི་དབང་གིས་འཕྲལ་དང་འཕྲལ་དུ་ལས་བསགས་ནས་ལས་ངན་པའི་རྙི་ལ་འཐོགས་ནས་ཐར་ཤིན་ཏུ་དཀའོ། །དེ་ཡང་ཆོས་བསྒྲུབ་པའི་སྐབས་མེད་པའི་མི་ཁོམ་པའི་གནས་སོ། ཡི་དྭགས་ནི་བཟའ་བཏུང་ཕུན་སུམ་ཚོགས་པ་མི་རྙེད་པ་མ་ཟད་དགོས་མེད་རང་དགར་དོར་བའི་རྣག༵་ཁྲག༵་ཕྱི༵་ས༵་སོགས༵་སྣབ་ལུད་དང་སྣོད་བཀྲུ་བཤལ་གྱི་ཟས་ཀྱི་ཕྲུ་མ་ཙམ་ཀྱང༵་མི༵་རྙེད༵་པའི༵་ཡི༵་དྭགས༵་བསྐལ་པ་མང་པོར་བཟའ་བཏུང་གི་སྒྲ་ཙམ་ཡང་མི་ཐོས་པའི་བཟའ་བཏུང་གིས་ཕོང༵ས་ཤིང་དབུལ་པས༵་ཉམ༵་ཐག༵་པའི་སྡུག་བསྔལ་དེ་ཡི་དྭགས་སྤྱི་ལ་ཡོད་པའི་སྤྱིའི་སྡུག་བསྔལ་ཞིག་ཡིན་པས་བྱེ་བྲག་ལ་ཡོད་པ་སྨོས༵་ཅི༵་དགོས༵་ཕྱིའི་སྒྲིབ་པ་ཅན་རྣམས་འཛམ་བུ་གླིང་ལྟ་བུ་རུ་འཁྱམས་ནས་སོང་བ་ན་ཆུ༵་ཀླུང༵་ཡན་ལག་བརྒྱད་ལྡན་མཚོ་མ་དྲོས་པ་ལྟ་བུའང་བལྟས་པའི་མོད་ལ་སྐམ་ནས་གྲམ་པ་སྐྱ་ཁྱོག་པོར་སྣང་བ་དང་། མིིའི་བཟའ་ཤིང་གི་ར་བ་དང་ལྷའི་དཔག་བསམ་གྱི་ཤིང་ལྟ་བུའི་འབྲས་བུ་ཅན་གྱི་ལྗོན༵་པ༵་རྣམས་ཀྱང་བལྟས༵་པའི༵་མོད༵་ལ༵་སྐམ༵་པར་འགྱུར་བ་ལྟ་བུའི་རང་གི་ལས་ཀྱིས་ཆུ་ཀླུང་དང་ལྗོན་པ་རྣམས་བསྒྲིབས་ནས་ཆུ་ཀླུང་ལྗོན་པ་བཅས་བལྟས་པའི་མོད་ལ་སྐམ་ནས་བཟའ་བཏུང་མི་རྙེད་པས་སྡུག་བསྔལ་གྱི་བླང་དོར་གྱི་བསམ་པ་ཙམ་ཡང་མི་འབྱུང་བས་ཆོས་སྒྲུབ་མི་ཁོམ༴ནང་གི་བསྒྲིབ་པ་ཅན་རྣམས་ཀྱིས་ཟས་ཅུང་ཟད་ཀྱང་མི་རྙེད་གལ་སྲིད་ཅུང་ཟད་རྙེད་ཀྱང་ཁ་ཁབ་མིག་ལྟར་ཆུང་བས་མི་ཆུད་ཆུད་ཀྱང་མགྲིན་པ་རྟ་རྔ་ལྟར་འཕྲ་བས་མི་འགྲོ་སོང་ཀྱང་ལྟོ་བ་ཡུལ་ལྗོངས་ལྟར་ཆེ་བས་མི་འགེངས་གང་ཀྱང་རྐང་ལག་འཇག་ཐུར་ལྟར་འཕྲ་བས་མི་ཐེག་པའི་སྡུག་བསྔལ་དང་གཞན་ཡང་ཉིན་མོ་ཟས་ཅུང་ཟད་རེ་རྙེད་ནས་ཟོས་ན་དཔེར་མི་ལྟར་ཟས་ཀྱི་ཕྱེད་ཀྱིས་ལུས་ཟུངས་རྒྱས་པ་དང་ཕྱེད་མི་གཙང་བར་མི་འགྱུར་བར་མཚན་མོ་ཁོག་པའི་ནང་གི་ཟས་ལ་མེ་འབར་ནས་ནང༵་ཁྲོལ༵་འཚིག༵་ཅིང་ཁ་ནས་མེ་འབར་སྣ་ནས་དུ་བ་འཐིལ་བའི༵་སྡུག༵་བསྔལ༵་ཟད༵་མི༵་ཤེས༵་པ་མྱོང་ནས་ཆོས་བསྒྲུབ་པའི་སྐབས་མེད། ཡི་དྭགས་ཀྱི་སྡུག་བསྔལ་ཡུན་ཇི་སྲིད་དུ་མྱོང་དགོས་ན་མིའི་ཟླ་བ་གཅིག་ཡི་དྭགས་ཀྱི་ཞག་གཅིག་བྱས་པའི་རང་ལོ་ལྔ་བརྒྱ་དང་ཁྲི་ཐུབ་པར་ཡང་གསུངས་ཀྱང་ཇི་སྲིད་མི་དགེ་བ་དེ་ཟད་པར་མ་གྱུར་བར་དེ་སྲིད་སྲོག་དང་བྲལ་བར་མི་འགྱུར་རོ། །གསུངས་པ་ལྟར་སེར་སྣ་ལྟ་བུའི་སྒྲིབ༵་པའི༵་མཐུས༵་མྱོང་བར་བྱས༵་པའི་ཡི་དྭགས་ཀྱི་སྡུག་བསྔལ་དེ་མྱོང་སྟོབས་ཀྱིས་ལས་མ་ཟད་བར་མི་རྫོགས་པས་ཚེ༵་ཚད༵་ངེས༵་པ༵་མེད༵་དོ། །དུད་འགྲོ་ནི། བྱིང་ན་གནས་པའི་དུད༵་འགྲོ༵་ཉ་ལྟ་བུ་རྣམས་ཀྱིས་ཆེ་བས་ཆུང་བ་ཁྱུར་མིད་དུ་ཟ་ཆུང་བས་ཆེ་བ་ཐལ་བྱུང་དུ་ཕུག་ནས་ཕན༵་ཚུན༵་གཅིག༵་ལ༵་གཅིག༵་ཟ༵་ཞིང༵་ཁ་འཐོར་བའི་དུད་འགྲོ་ལ་བདག་ཏུ་བཟུང་མ་བཟུང་གཉིས་ལས་མ་བཟུང་བའི་སྟག་གཟིག་སོགས་ཆེ་བས་ཆུང་བ་ཟ་བ་དང་ཁྲས་བྱེའུ་གསོད་པ་བྱེའུས་འབུ་གསོད་པ་ལྟ་བུའི་སྡུག་བསྔལ་དང་རི་ལ་